ทุนสิงคโปร์ระดมเงินตลาดหุ้นบุกเช่าซื้อ
กลุ่มทุนสิงคโปร์ได้ฤกษ์บุกตลาดเช่าซื้อ เตรียมระดมทุนตลาดหุ้นไทย
30 เม.ย. 2553

กลุ่มทุนสิงคโปร์ได้ฤกษ์บุกตลาดเช่าซื้อ เตรียมระดมทุนตลาดหุ้นไทย
แหล่งข่าวจากบริษัท ไอเอฟเอส แคปปิตอล (ประเทศไทย) เปิดเผยว่า ขณะนี้ทางคณะกรรมการการประกอบธุรกิจของคนต่างด้าว ได้อนุมัติในหลักการให้บริษัทซึ่งมีสิงคโปร์ถือหุ้นเกือบ 100% สามารถประกอบธุรกิจสินเชื่อลีสซิง (เช่าใช้) และสินเชื่อเช่าซื้อกับลูกค้ารายใหม่ได้แล้ว ซึ่งเป็นไปตามข้อเสนอของบริษัทที่ยังต้องการประกอบธุรกิจสินเชื่อให้เช่าแบบลีสซิงและให้เช่าซื้อสินค้าประเภทยานพาหนะและเครื่องจักรที่ใช้ในอุตสาหกรรม เครื่องมือที่ใช้ในการเคลื่อนย้ายสินค้า เรือขนส่ง และรถใช้งานเกษตรกรรมในไทย 
ทั้งนี้ มีเงื่อนไขว่าบริษัทต้องมี|ทุนขั้นต่ำไม่น้อยกว่า 428 ล้านบาท ซึ่งบริษัทก็ได้ทำเรื่องการเสนอขายหุ้นสามัญของบริษัทไปให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พิจารณาแล้ว และภายหลังการเสนอขายหุ้นสามัญเพิ่มทุนใหม่ บริษัทจะมีทุนจดทะเบียนและชําระแล้ว 470 ล้านบาท และนำเงินที่ได้ไปขยายสินเชื่อและเป็นทุนหมุนเวียนในการดําเนินงานของบริษัทสําหรับลูกค้ารายใหม่
อย่างไรก็ตาม ก่อนหน้านี้คณะกรรมการการประกอบธุรกิจของคนต่างด้าวได้อนุมัติให้บริษัทบริการเฉพาะลูกค้ารายเก่าเท่านั้น บริษัทจึงต้องยื่นเรื่องเสนอกลับไปใหม่